REGULAMENTUL DE PUNERE ÎN APLICARE (UE) 2023/158 AL COMISIEI

din 23 ianuarie 2023

de modificare a Regulamentului de punere în aplicare (UE) 2018/2019 în ceea ce privește anumite plante destinate plantării din speciile Prunus domestica și Prunus cerasifera originare din Ucraina

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (UE) 2016/2031 al Parlamentului European și al Consiliului din 26 octombrie 2016 privind măsurile de protecție împotriva organismelor dăunătoare plantelor, de modificare a Regulamentelor (UE) nr. 228/2013, (UE) nr. 652/2014 și (UE) nr. 1143/2014 ale Parlamentului European și ale Consiliului și de abrogare a Directivelor 69/464/CEE, 74/647/CEE, 93/85/CEE, 98/57/CE, 2000/29/CE, 2006/91/CE și 2007/33/CE ale Consiliului (1), în special articolul 42 alineatul (4) primul paragraf,

întrucât:

(1) Regulamentul de punere în aplicare (UE) 2018/2019 al Comisiei (2) stabilește, pe baza unei evaluări preliminare a riscurilor, o listă cu plante, produse vegetale și alte obiecte cu risc ridicat.

(2) Regulamentul de punere în aplicare (UE) 2018/2018 al Comisiei (3) stabilește norme specifice privind procedura care trebuie urmată pentru efectuarea evaluării riscurilor menționată la articolul 42 alineatul (4) din Regulamentul (UE) 2016/2031 pentru plante, produse vegetale și alte obiecte cu risc ridicat.

(3) În urma unei evaluări preliminare a riscurilor, plantele care aparțin la 34 de genuri și o specie de plante destinate plantării originare din toate țările terțe au fost incluse în anexa la Regulamentul de punere în aplicare (UE) 2018/2019 ca plante cu risc ridicat, printre acestea numărându-se cele din genul Prunus L.

(4) La 18 octombrie 2019, Ucraina a prezentat Comisiei o cerere de export către Uniune de plante destinate plantării de Prunus domestica altoite pe portaltoaie de Prunus cerasifera, cu rădăcini goale, inactive și fără frunze. Cererea a fost susținută de dosarul tehnic relevant.

(5) La 17 mai 2022, Autoritatea Europeană pentru Siguranța Alimentară („autoritatea”) a publicat un aviz științific cu privire la evaluarea riscurilor generate de plantele destinate plantării din specia Prunus domestica provenite din Ucraina (4). Autoritatea a identificat Lopholeucaspis japonica, Eotetranychus prunicola, Erwinia amylovora și Xanthomonas arboricola pv. pruni drept organisme dăunătoare relevante pentru plantele respective destinate plantării, a evaluat măsurile de reducere a riscurilor descrise în dosar și a estimat probabilitatea ca produsul să fie indemn de organismele dăunătoare respective.

(6) Lopholeucaspis japonica este inclus în lista organismelor dăunătoare de carantină pentru Uniune, prevăzută în anexa II la Regulamentul de punere în aplicare (UE) 2019/2072 al Comisiei (5). Erwinia amylovora și Xanthomonas arboricola pv. pruni sunt enumerate ca organisme dăunătoare de carantină pentru zone protejate în anexa III și ca organisme dăunătoare reglementate care nu sunt de carantină pentru Uniune în anexa IV la regulamentul respectiv.

(7) Eotetranychus prunicola nu este încă inclus în lista organismelor dăunătoare de carantină pentru Uniune. Totuși, pe baza dovezilor furnizate de statele membre, impactul respectivului dăunător asupra plantelor-gazdă din Uniune nu este semnificativ. În consecință, nu sunt necesare cerințe care să vizeze importarea respectivului organism dăunător.

(8) Pe baza avizului autorității, riscul fitosanitar generat de introducerea în Uniune a plantelor de Prunus domestica destinate plantării, cu rădăcini goale, în repaus vegetativ, fără frunze, altoite pe portaltoaie de Prunus cerasifera, originare din Ucraina, este considerat acceptabil, cu condiția respectării cerințelor de import respective prevăzute în anexa VII la Regulamentul de punere în aplicare (UE) 2019/2072.

(9) Prin urmare, este oportun ca plantele de Prunus domestica destinate plantării, cu rădăcini goale, în repaus vegetativ, fără frunze, altoite pe portaltoaie de Prunus cerasifera, originare din Ucraina, să nu mai fie considerate plante cu risc ridicat.

(10) Prin urmare, Regulamentul de punere în aplicare (UE) 2018/2019 trebuie modificat în consecință.

(11) Pentru a se conforma obligațiilor Uniunii care decurg din Acordul Organizației Mondiale a Comerțului privind aplicarea măsurilor sanitare și fitosanitare (6), importul produselor respective trebuie reluat în cel mai scurt timp posibil. Prin urmare, prezentul regulament trebuie să intre în vigoare în a treia zi de la data publicării în Jurnalul Oficial al Uniunii Europene.

(12) Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

ADOPTĂ PREZENTUL REGULAMENT:

Articolul 1 Regulamentul de punere în aplicare (UE) 2018/2019 se modifică în conformitate cu anexa la prezentul regulament.

Articolul 2 Prezentul regulament intră în vigoare în a treia zi de la data publicării în Jurnalul Oficial al Uniunii Europene.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 23 ianuarie 2023. Pentru Comisie Președinta Ursula VON DER LEYEN

(1) JO L 317, 23.11.2016, p. 4.

(2) Regulamentul de punere în aplicare (UE) 2018/2019 al Comisiei din 18 decembrie 2018 de stabilire a unei liste provizorii cu plante, produse vegetale sau alte obiecte cu risc ridicat, în sensul articolului 42 din Regulamentul (UE) 2016/2031, și a unei liste cu plante pentru care nu sunt necesare certificate fitosanitare în vederea introducerii în Uniune, în sensul articolului 73 din același regulament (JO L 323, 19.12.2018, p. 10).

(3) Regulamentul de punere în aplicare (UE) 2018/2018 al Comisiei din 18 decembrie 2018 de stabilire a normelor specifice privind procedura care trebuie urmată pentru efectuarea evaluării riscurilor prezentate de plante, produse vegetale și alte obiecte cu risc ridicat în sensul articolului 42 alineatul (1) din Regulamentul (UE) 2016/2031 al Parlamentului European și al Consiliului (JO L 323, 19.12.2018, p. 7).

(4) EFSA PLH Panel (EFSA Panel on Plant Health) [Comitetul PLH al EFSA (Comitetul EFSA pentru sănătatea plantelor)], 2022. Scientific Opinion on the commodity risk assessment of Prunus domestica plants from Ukraine (Aviz științific privind evaluarea riscurilor determinate de plantele din specia Prunus domestica provenite din Ucraina). EFSA Journal 2022;20(6):7391, 76 pp. https://doi.org/10.2903/j.efsa.2022.7391

(5) Regulamentul de punere în aplicare (UE) 2019/2072 al Comisiei din 28 noiembrie 2019 de stabilire a unor condiții uniforme pentru punerea în aplicare a Regulamentului (UE) 2016/2031 al Parlamentului European și al Consiliului în ceea ce privește măsurile de protecție împotriva organismelor dăunătoare plantelor, de abrogare a Regulamentului (CE) nr. 690/2008 al Comisiei și de modificare a Regulamentului de punere în aplicare (UE) 2018/2019 al Comisiei (JO L 319, 10.12.2019, p. 1).

(6) JO L 336, 23.12.1994, p. 40.